Rådmand og Enhedslisten diskuterer stadig biblioteksudlån

Skole- og kulturrådmand i Aalborg Kommune, Henrik Thomsen afviser, at han har manipuleret med lånertal for kommunens biblioteker. Det beskylder Enhedslistens nordjyske folketingsmedlem Per Clausen ham ellers for. Politikerne i Aalborg Kommune valgte sidste år at spare en række biblioteksfilialer væk. Siden beslutningen blev ført ud i livet er antallet af lånere faldet med 10 procent på et halvt år. Henrik Thomsen sagde i går til P4 Nordjylland, at faldet blot var en fortsættelse af en vigende tendens over de sidste mange år og ikke havde noget at gøre med lukningerne. Men den køber Per Clausen altså ikke: - Hvis det er normalt at miste 10 procent af lånerne på et halvt år, så ville alle lånere være væk i løbet af få år, siger han til DR Nordjylland. - Jeg kunne jo så beskylde Per Clausen for ikke at være god til procentregning. Faktum er, at tallet har været vigende de sidste mange år, siger rådmanden.